《安抚开府史丞相诞辰》
宋代·喻良能

一年好处橘初绿，雨后秋容净如沐。
潭潭大府忠孝家。黄堂正奏千秋曲。
挥毫落纸妙卿云，千佛经中蚤致身。
横飞直上九万里，金鱼玉带真天人。
筹边利国知谁似，直节长才堪重寄。
手扶杲日照乾坤，力转洪钧陶品汇。
橐兜戟纛粲煌煌，紫极联休衮绣光。
暂向闽都分帅阃，再归天阙致时康。
鲰生才业等袜线，昔辱甄收今论荐。
喜看太白应长庚，乐颂燕公符玉燕。
旧闻庄叟说太椿，八千为秋八千春。
愿将眉寿同长久，永作王家柱石臣。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。